ועדת הפנים והגנת הסביבה, כנסת 25, פרוטוקול מספר 178, 2024-02-19 00:00

יעקב אשר: בוקר טוב לכולם, אני פותח את ישיבת הוועדה

יעקב אשר:  על סדר היום הצעת חוק רישוי עסקים (תיקון – מכירת יין בחנות גדולה), התשפ"ד, פ/3945/25 של חבר הכנסת משה רוט; אותה הצעת חוק פ/2954/25 של חבר הכנסת יונתן מישרקי; אותו דבר הצעת חוק נוספת, פ/1313/25 של חבר הכנסת משה גפני וחבר הכנסת יעקב אשר; והצעת חוק נוספת של חבר הכנסת דן אילוז, פ/3582/25

יעקב אשר:       לפני שנתחיל את הישיבה, נמצאים איתנו נציגי המשפחות

יעקב אשר:  אנחנו מחכים להיום שתגיעו לפה בשביל להתבשר ולבשר איתנו בשורות טובות

יעקב אשר:  בעזרת השם, נקווה שזה יקרה

יעקב אשר:  בבקשה, קובי

קובי בן עמי: שלום לכולם

קובי בן עמי:  זה אח שלי, כמו שאתם רואים, אוהד בן עמי

קובי בן עמי:  נחטף מקיבוץ בארי ככה – בוקסר וטי-שירט קרועה

קובי בן עמי:  זו תמונה מהטלגרם של חמאס באותה שבת ארורה בשעה 11:00, נדמה לי

קובי בן עמי:  אשתו של אחי, רז, נחטפה יחד איתו

קובי בן עמי:  רז חזרה מהשבי לאחר 54 ימים, מבועתת, מפוחדת

קובי בן עמי:  בן אדם שונה לגמרי

קובי בן עמי:  השיקום של רז ושלנו עוד לא התחיל בכלל, כי אח שלי לא פה, והמשפחה שלנו חצויה

קובי בן עמי:  והלב שלנו חצוי

קובי בן עמי:       אמא שלי רוצה לחבק את הבן שלה

קובי בן עמי:  הבנות של אחי, שלוש בנות שלא ראו את אבא שלהן 136 ימים, רוצות גם לחבק אותו

קובי בן עמי:  וזה לא מתאפשר

קובי בן עמי:  ואז אני מגיע היום לפה, מכבד אתכם, ואני רואה שאין שום ועדה בכנסת שעוסקת בעניין החטופים – חזרנו לשגרה

קובי בן עמי:  עולם כמנהגו נוהג

קובי בן עמי:  והשלמנו עם זה שיש 134 חטופים; תינוקות, זקנים, שנמקים בשבי חמאס

קובי בן עמי:  ככה זה נראה

קובי בן עמי:       אני רוצה לבקש מכם בקשה צנועה אחת, לא להעביר ביקורת, חס וחלילה, לבקש בקשה אחת צנועה

קובי בן עמי:  כל יום שאתם מגיעים למשרד, לעבודה, תחשבו רגע עם עצמכם "מה עשיתי היום בשביל 134 החטופים שנמקים שם במנהרות של החמאס?"

קובי בן עמי:  וכל אחד יבחר לעצמו מה הוא יכול לעשות

קובי בן עמי:  מה שהוא מחליט, מה שהוא רואה לנכון

קובי בן עמי:  לפחות אני אהיה שקט שאתם עוזרים לנו במאבק המטורף הזה

קובי בן עמי:      ואני רוצה גם לומר: מתבשלת עסקה, או לא מתבשלת עסקה, כנראה שכן, ואני שומע הרבה קולות לנגד

קובי בן עמי:  אני לא אזכיר שמות ואני לא אכנס לפוליטיקה, רק מה שאני רוצה להגיד זה שכל שר שמצביע על עסקה יחשוב כאילו הילדים שלו נמצאים בשבי חמאס

קובי בן עמי:  אולי זה יעשה משהו למישהו

קובי בן עמי:  תודה רבה

יעקב אשר: תודה

יעקב אשר:  אסתר, בבקשה

אסתר בוכשטב: תודה

אסתר בוכשטב:  אני אמא של יגב, אבל לפני שאני רוצה לדבר אני רוצה להשתתף בצער - - -     

יעקב אשר: בן כמה יגב?     

אסתר בוכשטב: יגב בן 35

אסתר בוכשטב:  אני רוצה להשתתף בצער משפחות הנופלים

אסתר בוכשטב:  כל השבוע כשאנחנו מגיעים לפה, לצערי, מתווספים עוד חיילים צעירים למעגל הנופלים

יעקב אשר: גם הבוקר, לצערי

אסתר בוכשטב: נכון, וליבנו איתם

אסתר בוכשטב:  אין לי הרבה מה להגיד מעבר לזה

אסתר בוכשטב:  זה עצוב, זה קשה

אסתר בוכשטב:       כאמור, אני אמא של יגב

אסתר בוכשטב:  יגב נחטף מביתו בקיבוץ נירים, מהבית שלנו

אסתר בוכשטב:  מהמקום שחשבנו שהוא המקום הכי בטוח שיש, למרות המצב הבטחוני הקשה שהיינו בו

אסתר בוכשטב:  הבית – חשבנו שהוא בטוח

אסתר בוכשטב:  קשה לי לשבת מולכם ולדבר על הקושי שלנו, על הקושי שלנו כמשפחה

אסתר בוכשטב:  אנחנו, כשהתברר לנו שיגב ורימון נחטפו, חשבנו בהתחלה שהם נעדרים, לא ידענו שהם חטופים – החלטנו שאנחנו לא נופלים לייאוש, שאנחנו נכנסים לעשייה, למאבק עליהם

אסתר בוכשטב:  היום, ואני מרגישה שבימים האחרונים זה נהיה יותר ויותר קשה

אסתר בוכשטב:  הייאוש וחוסר האונים הולכים וגדלים

אסתר בוכשטב:      אני יכולה להגיד שאני ממש במאבק עם עצמי כל בוקר מחדש להמשיך במלחמה הזאת ולא להישבר

אסתר בוכשטב:  לא לתת למשפחה שלי להישבר; לא הילדים, לא בעלי, לא אימא שלי – אישה בת 89 שצריכה להילחם על הנכד שלה

אסתר בוכשטב:  זה פשוט הזוי

אסתר בוכשטב:  אנחנו מרגישים שהאופק, שאין לנו אופק כל כך

אסתר בוכשטב:  שאנחנו לא מבינים מה הולך להיות

אסתר בוכשטב:  אנחנו מרגישים שמתחילים לדבר על ניצחון מוחלט, על מושגים שאנחנו לא מבינים

אסתר בוכשטב:  אנחנו מבינים מה זאת אחריות, מה זה ערבות הדדית, מה זו מנהיגות שלוקחת אחריות על בטחון התושבים שלה

אסתר בוכשטב:  אני מרגישה היום שהאמירות האלה מרחיקות את ההסכם, את העסקה שתשיב את הבנים, את ההורים, את הילדים, את הנשים, חיילים – את כל מי שנמצא שם

אסתר בוכשטב:       134 אנשים שכולם פצועים גם בגופם וגם בנפשם

אסתר בוכשטב:  אני מבקשת שהמדינה תיקח אחריות

אסתר בוכשטב:  זה לא מאבק שלנו כמשפחות לבד

אסתר בוכשטב:  זה מאבק של כל המדינה

אסתר בוכשטב:  אני לא מאמינה שיכול להיות שיקום לעוטף, לצפון, לדרום, אני לא חושבת שיכול להיות שיקול למדינה הזאת אם יישארו חטופים מעבר לגבול

אסתר בוכשטב:  אני יכולה להגיד שאני מאוד סומכת על הצבא, אבל גם מהצבא אנחנו כבר מבינים שאת חלק מהחטופים הצליחו להביא

אסתר בוכשטב:  חלק קטן, לצערנו, הצליחו להביא במבצעים צבאיים מאוד הרואיים, אבל את רוב החטופים שנמצאים במנהרות לא יצליחו להביא במבצעים כאלה, אלא רק בעסקה

אסתר בוכשטב:       המנהרה שהבן שלי יושב בה, כבר ראינו שתי מנהרות, ראיתם בתקשורת שתי מנהרות לפחות שהוא היה שם

אסתר בוכשטב:  אנחנו יודעים את זה לפי ה-די אן איי, אנחנו יודעים את זה מכל מיני סיבות

אסתר בוכשטב:  אנחנו יודעים את זה כי גם רימון ראתה

אסתר בוכשטב:  רימון והחטופות האחרות ראו את המנהרות שהם היו בהן

אסתר בוכשטב:  אנחנו לא רואים שיחזירו אותם, אלא רק בעסקה

אסתר בוכשטב:  ותחשבו שהם נמקים שם

אסתר בוכשטב:  הם נמקים כי הם נמצאים בתוך מנהרות ללא אור שמש, יותר מידי זמן

אסתר בוכשטב:  קשה לי עם הימים, כמות הימים

אסתר בוכשטב:  זה מטריף

אסתר בוכשטב:  אנחנו חשבנו שאחרי שבוע-שבועיים הם יחזרו, וזה לא קורה

אסתר בוכשטב:  תודה

יעקב אשר: תודה רבה

יעקב אשר:  אנחנו כולנו כמובן גם מתפללים וגם תומכים בכל עסקה ובכל דבר שיובא בצורה כזו או אחרת, בכל מה שתלוי בנו, לפחות אני יכול לדבר בשמי, בשם העשייה שלי

יעקב אשר:  החשיבות הגדולה כל יום היא גם הערך החברתי והערך התורני, אפילו, של פדיון שבויים

יעקב אשר:  אבל, גם, כמו שאת אמרת, זה פיקוח נפש

אסתר בוכשטב: נכון

יעקב אשר: זה אנשים שנמצאים שם, חלקם פצועים פיזית, אבל רובם בטוח פצועים גם נפשית

יעקב אשר:  וכל יום זה רק מחריף

יעקב אשר:  אנחנו בהחלט נעמוד מאחורי כל החלטה סבירה ונכונה שעושה את הדבר המרכזי

יעקב אשר:  זה לא שהמדינה צריכה לקחת אחריות על אזרחיה – המדינה אחראית על אזרחיה

יעקב אשר:  ופצע כזה, אם יישאר פתוח, הוא פצע שפוגע בהרבה מאוד דברים בטווח הקרוב ובטווח הרחוק

יעקב אשר:  אנחנו כולנו מתפללים שבקרוב נוכל באמת לבשר ולהתבשר בבשורות טובות

קובי בן עמי: תודה רבה לך

אסתר בוכשטב: תודה

יעקב אשר: בבקשה

יעקב אשר:       אני אפתח את הישיבה

יעקב אשר:  מציע החוק נמצא פה, חבר הכנסת הרב רוט, ואנוכי הקטן גם כן, אבל אתה תייצג אותי בעניין הזה

יעקב אשר:  אז אתה רוצה להציג כרגע את הצעת החוק, ואחר כך ניתן למשרדים השונים?     

משה רוט: תודה רבה, אדוני, כבוד יושב-הראש

משה רוט:  כמו שהקדמת, שאני אשתדל להציג אותך, למרות שאני לא בטוח שאני אוכל לעשות את זה באותו כישרון כמו שאתה היית מציג את עצמך

משה רוט:  אבל, אני כן רוצה לעמוד - - -     

יעקב אשר: זה לא כישרון, זה מקסימום ניסיון במקרה הזה

משה רוט: גם וגם

משה רוט:  תודה על התמיכה

משה רוט:  אני כן רוצה לציין את הנקודה הזאת, כי אני עומד כננס על גבי ענקים

משה רוט:  קדמו לפניי כבודו - - -     

יעקב אשר: וגם קדם לפניי

משה רוט: אכן – הרב אורי מקלב, שהוא לא יכול להציג את זה, ואני משתדל ככה לאחוז בדעתו ולהתלוות אליו כדי להיות הזרוע שלו

משה רוט:  ולמה אני מציין את זה? כי כשאנחנו אומרים נקודה חברתית או נקודה שמיועדת לאזרח הקטן, אז הרב מקלב, יש לו ניסיון רב בלעזור, בלחפש את טובת האזרח הקטן ולעמוד לצידו

משה רוט:  ולא רק הוא, יש גם חברי כנסת אחרים שעסקו במלאכה הזאת; הרב גפני ולאחרונה גם חברי הכנסת יונתן מישרקי ודן אילוז

משה רוט:  ואני מציין את זה כי זה גם מוכיח שאנחנו מדברים על דבר שנוגע להרבה מאוד אנשים, ונוגע גם, כמו שאמרתי, לאנשים שאין להם ברירה אחרת, ולכן אנחנו צריכים לעמוד לצידם

משה רוט:      אז ברשותך, כבוד יושב-הראש, אני אתחיל מתחילת העניין

משה רוט:  חוקקו חוק, ואפשר לקרוא לזה חוק שאמור לעזור בהצלת חיים, לכל הפחות מינימום להתנהגות נכונה ברשות הרבים, וזה כדי למנוע את הבעיות של שכרות, שלצערנו התחילו להתרבות

יעקב אשר: ברור, אין ספק שהדבר הזה הוא נכון

משה רוט: זה ראוי ונכון וככל שאפשר לצמצם ולעזור בנושא הזה, בהחלט כולנו שותפים לדבר הזה

משה רוט:  דא עקא, שהדבר הזה הוא גם בעל השלכות שליליות, ולכן גם המחוקק, בזמנו, ניסה לצמצם קצת את ההשלכה השלילית

משה רוט:  ואני קודם כל רוצה להציג את המצב הקיום ושיראו שבמידה מסוימת אפילו נוצר איזשהו אבסורד

משה רוט:  אני אקח לדוגמה את זה שהחוק, בעיקרון, אמור למנוע בעיות של שכרות בלילה, ששם זה הזמן העיקרי

משה רוט:  אז צמצמו את מכירת היין והמשקאות האלכוהוליים בכלל לאחר 23:00 – יופי, טוב ויפה

משה רוט:  אלא, את הפאבים החריגו

משה רוט:  דהיינו, זה אומר שניתן, הפאב פתוח ב-23:00 ואחר כך ואנשים שותים, זה לא שאנשים לא שותים

משה רוט:       ואנשים יוצאים לרשות הרבים שתויים מידי לילה בלילה

משה רוט:  זה לא חדש פה

משה רוט:  זאת אומרת שאנחנו כמובן לא פתרנו את הבעיה של השכרות, אבל צמצמנו את זה במידה מסוימת, במקום מסוים, אבל בפירוש לא במרחב הציבורי בכלל

משה רוט:  אני לא יודע את הנתונים, ואני אשמח מאוד לשמוע מאנשי המקצוע אם יש להם נתונים, אם זה באמת צמצם תאונות דרכים או כאלה דברים

משה רוט:  אם התקנון באמת צמצם, או שזה סתם לחינם

משה רוט:  אני לא יודע

משה רוט:       גם אם כן, ואני יוצא מנקודת הנחה, ואני מקווה שזה כך; אבל גם אם זה כן צמצם – עדיין אנחנו פה עכשיו רוצים להעלות נקודה

משה רוט:  אנשים עושים קניות משפחתיות; אני מדגיש – זאת אומרת, אנשים לא באים לקנות יין או לקנות אלכוהול, אנשים באים לקנות קנייה משפחתית

משה רוט:  הזמן המיוחד במדינת ישראל, בכל המדינה, מצפון עד דרום, זה יום חמישי בלילה

משה רוט:  ולאור כך, חנויות נשארות פתוחות יותר ונגישות יותר, בגלל הדבר הזה

משה רוט:       מכירים בתופעה הזאת, וזו תופעה טובה, מבורכת, סוף שבוע, שבת

משה רוט:  אנשים, זה מדינת היהודים – קונים לכבוד שבת

משה רוט:  וזה טוב ויפה

משה רוט:  אבל, מגיעים לקופה, 23:01 – אי אפשר לקנות יין לבישול, יין לקידוש; פשוט תוקעים את האנשים

משה רוט:  וזה קורה מידי שבוע בשבוע למאות ואלפי אנשים

משה רוט:  אנחנו מקבלים כל הזמן תלונות על הדבר הזה

משה רוט:      הגיע הזמן שנעשה תיקון לחוק

משה רוט:  והתקנה הזאת שאנחנו רוצים להציע, זה רוצה לצמצם

משה רוט:  כמובן, אנחנו לא רוצים לפרוץ את כל העניין

משה רוט:  לא כל לילה, ולא מדובר בקנייה שהיא קנייה אלכוהולית, אלא מדובר בקנייה משפחתית

משה רוט:  קנייה משפחתית כך שיתאפשר לקנות - - -     

יעקב אשר: וגם לא כל סוגי האלכוהול

יעקב אשר:  מדובר פה רק על הגדרה של יין, לא ויסקי ולא בירות

משה רוט: גם את זה אפשר לצמצם, כמובן, בלי הוויסקי וכאלה

משה רוט:  אבל, קודם כל לקבוע את העיקרון, שאנחנו מחפשים להחריג את הדבר הזה

משה רוט:       בתוך כל הדבר הזה אני גם רוצה לגעת בנקודה המשפטית, ויושבים פה לידי המשפטנים החשובים שבחלקם נעזרתי בעבר בייעוץ

משה רוט:  אני רוצה לציין משהו חשוב

משה רוט:  כדי שאנחנו לא נהיה במצב, אולי אני קצת מקדים את המאוחר, אבל לא רק שאנחנו נקבע את התקנון אבל גם ניתן למשרד הפנים את האפשרות להרחיב או לשנות את הדברים בהתאם לצורך

משה רוט:  כי אחרת אנחנו כל פעם נתחיל את כל הסיפור

משה רוט:  לא רק שאנחנו רוצים לעשות חקיקה ספציפית, אלא גם לאפשר לשר הפנים לקבוע תקנות בהתאם לצורך, אם יצטרכו, אם יגיעו למסקנה עם הזמן

משה רוט:  "דברי חכמים, כל זמן שמזקינים דעתם מתיישבת עליהם"

יעקב אשר: שהם יבדקו וייבחנו

יעקב אשר:  אבל, תכף יציגו את זה

יעקב אשר:  איזה תוספת רביעית

משה רוט: לתת לשר הפנים את היכולת ושלא כל פעם יצטרכו להתחיל את כל ההליך מחדש

משה רוט:  ואני מדגיש את זה, כי כבר הגישו את החוק הזה וסוף כל סוף אנחנו כבר יושבים סביב השולחן, אז כדי למנוע קצת בירוקרטיה – להביא את זה לשר הפנים, את היכולת להרחיב את התקנון לפי הצורך

משה רוט:  תודה רבה

תומר רוזנר: רק שאלה: אמרת בדבריך שאתה מדבר לא על כל ימות השבוע

תומר רוזנר:  בהצעה אתם לא התייחסתם לנושא של איזה ימים בשבוע

משה רוט: כן, בגלל שאנחנו מדברים גם על ערבי חג

תומר רוזנר: לא, אבל בהצעה אתה מתייחס לכל ימות השבוע ולכל ימות השנה, למעשה

תומר רוזנר:  לכל ימות השנה

תומר רוזנר:  אבל, בדבריך אמרת - - -     

משה רוט: אני מוכן לקבל - - -     

תומר רוזנר: ההצעה מתייחסת לכל ימות השנה

לירון אדלר-מינקה: בהצעה אין הגבלה של ימים

משה רוט: אני רק רוצה להגיד, כדי להיות ריאלי, סליחה עו"ד תומר, אני רק רוצה להגיד את הנקודה שבאופן ריאלי, יוצא ככה שהחנויות פתוחות אחרי 23:00 רק בסופי שבוע

תומר רוזנר: לא, לא, לא

משה רוט: אז זה רק במקרה?     

תומר רוזנר: זה לא נכון

תומר רוזנר:  זה לא נכון

תומר רוזנר:  יש חנויות שפתוחות כל הלילה בכל השבוע

תומר רוזנר:  בוודאי

יעקב אשר: אוקיי, אנחנו בדיוק נדבר על זה

יעקב אשר:  אני אמשיך את דבריך גם כן, כמציע, ואומר את הרציונל

יעקב אשר:  עזוב רגע איך כתוב ומה כתוב ומה זה

תומר רוזנר: לא, אנחנו צריכים לדעת

יעקב אשר: בוודאי

יעקב אשר:  אני חושב שהמיקוד צריך להיות, קודם כול, כפי שאמר חבר הכנסת רוט, חד משמעית כל הנושא הזה של אכיפה, שלא תהיה אפשרות לקנות משקאות אלכוהוליים בשעות הלילה – אנחנו מברכים עליה

יעקב אשר:  אנחנו כמובן לא מחפשים את הדבר הזה

יעקב אשר:  אבל, אנחנו גם צריכים להתאים את זה לצורכי האוכלוסייה בדברים אחרים

יעקב אשר:  ולכן, באה הצעת החוק הזאת

יעקב אשר:  היא אמנם כרגע מדברת על כל השבוע, אבל אני אומר שכשאנחנו יושבים כאן ומדברים על התנאים ועל איזה גודל ועל הפרטים, אני חושב, אני לא יודע, הרב רוט, אתה תביע את דעתך גם כן, אבל אני חושב שההתמקדות צריכה להיות באמת סופי שבוע

יעקב אשר:       זה אולי לא צריך להיות יום חמישי, זה יכול להיות רביעי וחמישי, שאלה ימים שבהם עורכים בדרך כלל כבר קניות שבועיות, בשעות האלה

יעקב אשר:  כי רוב המרכולים, גם הגדולים, כשהם פתוחים אחרי 23:00 – זה בימים רביעי או חמישי ולקראת סוף השבוע, ולא בימי שלישי ולא ראשון ולא שני

יעקב אשר:  ולכן אני חושב שיכול להיות שצריך למקד את זה לכיוון הזה

יעקב אשר:       ומצד שני, לתת הקלות ודברים אחרים

יעקב אשר:  וכמו שגם דובר בוועדת השרים, הדברים ייעשו בתיאום

יעקב אשר:  אנחנו נגיד את דעתנו, נשמע, ונראה איך נתקדם

יעקב אשר:  כשהדבר החשוב הוא, והרציונל הוא, שכשאדם מגיע לעשות קנייה משפחתית, או שבועית, נקרא לזה ככה, לא יכול להיות מצב שהוא יחזור עם כל הדברים הביתה ורק לא עם זה, ומחר בבוקר הוא יצטרך לבוא שוב בגלל שהוא עמד בתור עוד עשרים דקות והגיע בשעה 23:20 למרכול והוא לא יוכל לקנות את זה

יעקב אשר:       ויכול להיות שצריך גם לחשוב על זה שזה צריך להיות חלק מקנייה גדולה יותר

תומר רוזנר: מסכום מסוים

יעקב אשר: מסכום מסוים

יעקב אשר:  שוב, אלה הדברים שאנחנו צריכים לדון בהם כאן

משה רוט: ערבי חג

יעקב אשר: אוקיי

יעקב אשר:  אבל, לפני שנתחיל את הדיון, אנחנו צריכים לעשות מיזוג של כל הצעות החוק

תומר רוזנר: נכון, יש לנו ארבע הצעות חוק, שהן למעשה זהות

יעקב אשר: יש ארבע הצעות חוק שהן זהות, ואנחנו נצביע על מיזוג ארבע ההצעות

יעקב אשר:  מי בעד המיזוג, ירים את ידו? אתה לא יכול להצביע

יעקב אשר: המיזוג אושר

יעקב אשר: 1 בעד, אין מתנגדים, אין נמנעים

יעקב אשר:  המיזוג אושר

משה רוט: אני הצבעתי בשם ההיגיון

יעקב אשר: אוקיי, זה דבר אחד

יעקב אשר:  תכינו מכתב כמו שצריך

תומר רוזנר: לא צריך שום מכתב

יעקב אשר: לא צריך מכתב

יעקב אשר:  אוקיי, אז זה גם טוב

יעקב אשר:  אוקיי, את רוצה שקודם כל נקריא את הזה ואז נתחיל את הדיון ונשמע את עמדות המשרדים?     

לירון אדלר-מינקה: טוב

לירון אדלר-מינקה: אני רק אגיד שבעצם חוק רישוי עסקים כמו שהוא כתוב היום בעצם אוסר על מכירת משקה משכר, כמו שהוא מוגדר כאן

לירון אדלר-מינקה:  בעצם ההגדרה הזאת מועתקת

תומר רוזנר: אין שינוי בהגדרה

לירון אדלר-מינקה: אין שינוי בהגדרה בחוק רישוי עסקים של היום

לירון אדלר-מינקה:  אסור למכור משקה משכר מהשעה 23:00 עד השעה 06:00 למחרת, והדבר הזה הוא תנאי מתנאי רישיון העסק

לירון אדלר-מינקה:  זאת אומרת שאם העסק לא מקיים אפשר לסגור אותו, אפשר לנקוט נגדו בכל מיני הליכים

לירון אדלר-מינקה:  ההוראה הזו לא חלה באמת על צריכה במקום – על מסעדות, פאבים ודברים כאלה, או על מכירה בדיוטי-פרי

יעקב אשר: שזו שאלה טובה בפני עצמה

לירון אדלר-מינקה: בזמנו המחשבה הייתה שבמקום שיושבים ובצורה מסודרת, אני חושבת שבעיקר רצו למנוע תופעה של אנשים שיושבים בחוץ, בגינות ציבוריות, ברחוב, וקונים בפיצוציות או דברים כאלה

יעקב אשר: כן, אבל זה לא משנה, אם מישהו נכנס לאיזה מקום ושם שותה, הוא לא מוציא את השתייה – אבל יוצא שתוי לגמרי החוצה

לירון אדלר-מינקה: נכון

לירון אדלר-מינקה:  בזמנו היה חוק שלם, חוק המאבק בשכרות - - -     

יעקב אשר: בסדר, אני מבין

לירון אדלר-מינקה: כל מיני אמצעים

לירון אדלר-מינקה:  לגבי המוצע כאן, חנות גדולה - - -      

קריאה: זה לא רק השכרות

קריאה:  בקבוקים גם

לירון אדלר-מינקה: שנייה, אני רק מציגה את ההצעה

לירון אדלר-מינקה:  רק לגבי ההגדרות כאן, שנדע על מה מדובר, לפי המוצע כאן חנות גדולה, כהגדרה בחוק הקידום התחרות בענף המזון – בעצם מדברים על חנות שיותר ממחצית מהמכירות שלה זה של מזון ושנמכרים בה גם מוצרי ניקיון, מוצרי חלב ופירות וירקות

לירון אדלר-מינקה:  ככה זה מוגדר בחוק

לירון אדלר-מינקה:  וחנות גדולה היא חנות ששטח המכירה שלה הוא מעל 250 מ"ר

תומר רוזנר: מוצרי ניקיון אמרת, לא חלב

לירון אדלר-מינקה: גם וגם

יעקב אשר: לא היא אמרה גם חלב

יעקב אשר:  חלב, פירות ומוצרי ניקיון

תומר רוזנר: אוקיי, זאת ההצעה כרגע

תומר רוזנר:  זאת ההצעה

יעקב אשר: זאת אומרת, ההצעה כרגע מדברת על 250 מ"ר

יעקב אשר:  זאת ההגדרה

יעקב אשר:  אוקיי, וההגדרה של יין פה, מה היא אומרת?     

תומר רוזנר: ההגדרה מפנה לחוק לפקודת המשקאות המשכרים

יעקב אשר: שמה היא אומרת?     

תומר רוזנר: שזה ענבים מותססים בגדול

לירון אדלר-מינקה: זה מתכוון למשקה מענבים שהוא מותסס

יעקב אשר: בעצם הצעת החוק באה ואומרת שמשקאות שהם משכרים שהם יין, אז זה כן נכלל בתוך זה

תומר רוזנר: את המשקאות האלה, את היין

יעקב אשר: מה לא נכלל פה? איזה דברים שנמצאים - - -      

תומר רוזנר: משקאות משכרים שאינם יין; בירה, וודקה, ויסקי וכולי

לירון אדלר-מינקה: כל המשקאות המשכרים האחרים שהם 2% או יותר אלכוהול

יעקב אשר: אוקיי, טוב

יעקב אשר:  הערות של המשרדים? כי אני, מבחינתי, אם אתם שואלים אותי, בהגדרה שנמצאת כרגע בחוק, מבחינתנו זה

תומר רוזנר: מה שאמר חבר הכנסת רוט לגבי הסמכות של שר הפנים לא מופיע כרגע בהצעה

יעקב אשר: כן, כן

יעקב אשר:  יש איזו תוספת, אני לא יודע מה

יעקב אשר:  אבל, נתחיל ממשרד הפנים, בבקשה

חוה מונדרוביץ: שלום, חוה מונדרוביץ', מנהלת אגף בכיר רישוי עסקים במשרד הפנים

חוה מונדרוביץ:  ההצעה כמו שהיא, אין לנו איזה משהו לומר

חוה מונדרוביץ:  בעיקר כי הסעיף הזה בחוק רישוי עסקים נועד להיאבק בתופעת השכרות, שהיא בתחום סמכותה של המשטרה

חוה מונדרוביץ:  אז כרגע, כמו שהוא, אין לנו התנגדות לזה

חוה מונדרוביץ:  ככל שתהיה תוספת אנחנו נחווה את דעתנו שוב

תומר רוזנר: כדי לסייע לוועדה אני רק רוצה לשאול את גבירתי אם תוכלי לסקור בפנינו איזה סוגים של מרכולים, יש הרי בחוק רישוי עסקים מספר סוגים של רישוי למרכולים

תומר רוזנר:  אם תוכלי לסקור בפנינו את הסוגים השונים של המרכולים שהחוק מסדיר

חוה מונדרוביץ: יש קיוסק, אבל בקיוסק, לדעתי, אסור למכור משקאות משכרים; אז כשיש פיצוציות וקיוסקים נותנים להם פריט מרכול

חוה מונדרוביץ:  יש מרכול ללא טיפול במזון ויש מרכול עם טיפול במזון, שזה אומר חיתוך, חימום

חוה מונדרוביץ:  כאלה שיש בהם גם מעדניות

חוה מונדרוביץ:  ויש פריט 62, שזה חנות ששטח המכירה בה הוא מעל 800 מ"ר, וזה אומר שבמרכולים שהם מעל 800 מ"ר יש שני פריטי רישוי; גם המרכול – 47ב או 47ד, לפי העניין, אם יש או אין טיפול במזון, וגם פריט 62, של חנות שהיא מעל 800 מ"ר שטח מכירה

חוה מונדרוביץ:  כאשר המשטרה היא נותן אישור רק בפריט 62

תומר רוזנר: רק במרכולים שהם מעל 800 מ"ר, למעשה המשטרה היא גם נותנת אישור

חוה מונדרוביץ: נכון, והיא לא נותנת אישור במרכולים רגילים שהם פחות

תומר רוזנר: אוקיי, ומה, יש שם הסדר מסוים, אם תוכלי להסביר לנו, לגבי הנושא של 300 מ"ר?     

חוה מונדרוביץ: אין שום - - -     

תומר רוזנר: יש, יש

חוה מונדרוביץ: אה, כן, מעל 300 מ"ר זה אישור כבאות רגיל

חוה מונדרוביץ:  מתחת ל-300 מ"ר זה תצהיר כבאות

יעקב אשר: יש הגדרה

תומר רוזנר: זאת אומרת, בחוק רישוי עסקים יש שלושה סוגי מרכולים, לצורך ענייננו, והחנות הגדולה זה מחוק אחר, מחוק המזון, שמדבר על 250 מ"ר

תומר רוזנר:  זה בשביל שהוועדה תדע את המצב המשפטי

יעקב אשר: זאת אומרת, יש אפשרות על ההגדרות, עוד פעם, שהן לא קשורות כרגע לעניין הזה

תומר רוזנר: ההגדרה שההצעות מבקשות לאמץ היא ההגדרה שמדברת על 250 מ"ר

תומר רוזנר:  מעל 250 מ"ר

יעקב אשר: כן, אוקיי

יעקב אשר:       עמדות המשרדים הנוספים – משפטים? משטרה, בבקשה

רועי הראל: רועי הראל, מהמשרד לביטחון לאומי

רועי הראל:  אנחנו בעצם מדברים פה על כמה סוגיות בעצם; גם הסוגייה החברתית, נקרא לזה, שבגינה נקבע האיסור בחוק

רועי הראל:  והשינוי שלה בעצם משליך על סוגיית האכיפה

רועי הראל:  בעצם, פה אנחנו מרחיבים איסור, או מצמצמים איסור שהיה בחוק

יעקב אשר: לא, אבל תספר לי קודם, לפני שאתה מתייחס לחוק, מה האכיפה הקיימת היום על כלל החנויות בארץ? מה האכיפה המשטרתית, מה הסמכויות העירוניות? האם פיקוח עירוני, שיטור עירוני? האם יש לו זה או לא?     

תומר רוזנר: זה תנאי ברישיון העסק, הסמכות קיימת

אייל פורטר: אני אסביר

יעקב אשר: בואו, תנו לנו את המצב היום

אייל פורטר: אבל, התשובה היא מעט ארוכה

יעקב אשר: בסדר, יש לנו את כל היום

אייל פורטר: כשאנחנו מדברים על חנויות שהן מעל ל-800 מ"ר אנחנו מדברים על כ-900 חנויות ברחבי מדינת ישראל

אייל פורטר:  אייל פורטר, קצין רישוי עסקים ארצי

אייל פורטר:  כשאנחנו מדברים על חנויות מעל 800 מ"ר אנחנו מדברים על 900 חנויות

אייל פורטר:  כשאנחנו מדברים על מרכולים אנחנו מדברים על 12,000

אייל פורטר:  כשאנחנו עכשיו נפר את האיזון העדין שבו נרשה מכירת אלכוהול או מכירת יין, לצורך העניין - - -     

יעקב אשר: אבל אתה לא עונה לשאלה שלי

אייל פורטר: אז אני אסביר, אני רק מגיע לזה

אייל פורטר:  זה יצריך ממני, כיום החנויות האלה הן לא פתוחות, או שהן פתוחות בחלקן הקטן

אייל פורטר:  כלומר, ה-"am:pm" וכל הדברים האלה פתוחים והם לא יכולים למכור יין, אבל הם מוכרים מוצרי מזון, אבל הם ברמה מאוד-מאוד נמוכה

אייל פורטר:  כשאני אצטרך - - -      

תומר רוזנר: איך אתה אוכף את זה היום?     

אייל פורטר: אני אסביר

אייל פורטר:  אני מגיע לזה, אמרתי שהתשובה היא טיפה ארוכה, אז טיפה סבלנות

אייל פורטר:  כשהחוק הזה יעבור, איך שהוא יעבור בצורה הזאת, המרכולים, יהיה להם יותר שווה לפתוח; וכל המרכולים שלא פתחו עד עכשיו – ואני מדבר על אלפים – יפתחו את שעריהם, ואז זה יצריך וידרוש ממני את האפשרות ללכת ולבקר בכולם

אייל פורטר:  לבדוק אותם

יעקב אשר: על מה אתה מתבסס כשאתה אומר, דקה, אתה מניח הנחה שלא בתחום מומחיותך גם, כן? אגב, לא מומחיותי גם כן, אבל אולי אני קצת יותר, כי אני מסתכל על הדברים באופן רחב יותר

יעקב אשר:  אני לא חושב שחנות בגודל של 250 מ"ר, שלהחזיק חנות כזאת זה אומר לפחות כמה וכמה עובדים, חשמל וכולי

יעקב אשר:  וכשאתה מדבר על ההבדל משעה 23:00 עד 06:00, כרגע, ואגב, אני רוצה לומר בסוגריים שבמסגרת הדיוקים אני הייתי מוכן לדייק הפוך – להחמיר

יעקב אשר:  אני לא יודע אם אני רוצה שזה יהיה עד 06:00

יעקב אשר:  אני לא בטוח שיש לי רצון שנהיה, יש לי עניין שזה יהיה עד 06:00?     

משה רוט: בכלל לא

יעקב אשר: מבחינתי, אפשר גם לצמצם את השעות האלה, ככה שגם לא תהיה כדאיות

יעקב אשר:  אני לא חושב שאם אנחנו נדבר על מרכולים מעל 250 מ"ר או 300 מ"ר, שהם מרכולים יותר גדולים, יהיו אנשים שיבואו יפתחו את זה רק בגלל היין

יעקב אשר:  זה לא נראה

יעקב אשר:  אין לזה היגיון

יעקב אשר:  אבל, לכן אני אומר, עזוב, אני לא צריך פה את חוות הדעת הזאת

יעקב אשר:  אני רוצה לדעת ממך, הוועדה מבקשת לדעת, איך אתם אוכפים את הכול

יעקב אשר:  עזוב רגע את ה-800 או את ה-300

יעקב אשר:  היום יש איסור מכירה גם על חנות של 30 מ"ר – איך אתם אוכפים את כל העניין הזה?     

אייל פורטר: אנחנו בודקים

אייל פורטר:  יותר נכון: בכל החנויות האלה כבר יש הגדרה בקופה שלא מאשרת מכירת אלכוהול משעה 23:00, אתה לא יכול למכור אלכוהול כי זה לא עובר בקופה

יעקב אשר: לא בחנויות הקטנות, זה רק ברשתות הגדולות

אייל פורטר: נכון, אבל אנחנו בודקים בזה שאנחנו א' נמצאים ברחובות, בודקים את החנויות, יש לנו קשר עם בעלי העסקים

אייל פורטר:  אם אני אדבר, למשל, על תל אביב, או על האזורים האלה, אנחנו כל הזמן נמצאים ברחובות ובודקים את המקומות האלה

אייל פורטר:  הם סמוכים למרכזי בילוי, הם נמצאים ליד מרכזי בילוי, החנויות האלה

אייל פורטר:  אנחנו דואגים להיות שם, אנחנו דואגים לבדוק גם מה הם מוכרים, כמה הם מוכרים

אייל פורטר:  כל הדברים האלה

תומר רוזנר: איך אתה בודק?     

אייל פורטר: בפועל

תומר רוזנר: איך אתה בודק? הם קונים

אייל פורטר: אם הם קונים אז הם קונים, אבל אני נמצא שם

אייל פורטר:  אני בודק, אני רואה, אני נכנס

תומר רוזנר: איך אתה בודק?     

אייל פורטר: הנוכחות של המשטרה

יעקב אשר: הוא שואל שאלה לא סתם

תומר רוזנר: מה אתה בודק? השוטר?     

אייל פורטר: כשאני רואה, למשל, אני אספר משהו: אני הייתי ראש לשכת תביעות ברישוי עסקים בדרום, וכשהיו לנו מכולות שמכרו אלכוהול בשעות שמותר, אז אנשים היו נכנסים, קונים בירה ויוצאים

אייל פורטר:  אז התחילה תופעה שאנשים היו קונים בירה, פותחים את הבירה במכולת, ויוצאים

אייל פורטר:  כמובן, אין צריכה של אלכוהול במקום ההגשה במכולות, כי זה לא פאב

אייל פורטר:  ואז התחלנו להילחם בזה ברמה של לתצפת, לבדוק, לראות

אייל פורטר:  וכשהיינו רואים דברים כאלה - - -     

יעקב אשר: אחרי השעות

אייל פורטר: ברור

יעקב אשר: יפה

אייל פורטר: לא, וגם בשעות

אייל פורטר:  וגם בשעות שמותר

תומר רוזנר: לא הבנתי

יעקב אשר: למה בשעות שמותר?     

אייל פורטר: כי בשעות שמותר, למכולת מותר למכור בירה; אבל כשהוא פותח את הבירה בתוך המכולת, זה כבר צריכת - - -     

יעקב אשר: זה כבר סיפור אחר

אייל פורטר: אבל אתם שואלים אותנו במה אתם משתמשים

אייל פורטר:  אנחנו נמצאים על מגוון רחב של עבירות

יעקב אשר: אני מדבר איתך עכשיו על אכיפה של המצב הקיים מ-23:00

אייל פורטר: זה נוכחות, בולטות - - -     

יעקב אשר: אין חוק

יעקב אשר:  תחשוב שאין חוק

יעקב אשר:  אין 800, אין 250, אין כלום

יעקב אשר:  כרגע, במצב של היום, תספר לנו איך עובד מנגנון האכיפה, מה הסמכויות, במה אתם משתמשים, הייתם לוקחים רישיון בגלל זה או לא? האם יש סמכויות לפיקוח העירוני? כי אם לא, אני הייתי בחקיקה נותן גם סמכויות

אייל פורטר: יש סמכויות

יעקב אשר: תספר לנו את זה

יעקב אשר:  תספר לנו את עבודתו של השוטר בעניין הזה, ואז נראה מה קורה כשהצעת החוק נכנסת לתמונה, על מה זה משפיע או לא משפיע

יעקב אשר:  זה הכול

יעקב אשר:  שאלה מאוד פשוטה

אייל פורטר: הנוכחות והבולטות והכניסה, וברגע שבית עסק כזה מוכר אלכוהול אנחנו יכולים לסגור אותו

יעקב אשר: הרתעה, בקיצור

יעקב אשר:  הרתעה?     

אייל פורטר: הרתעה, כן

תומר רוזנר: כמה עסקים נסגרו בחמש השנים האחרונות?     

אייל פורטר: אני לא יודע להגיד את זה

תומר רוזנר: אז תבדוק

רועי הראל: אין לנו שוטר בכל חנות

תומר רוזנר: לא, לא, בסדר

יעקב אשר: בוודאי שלא

תומר רוזנר: אין לנו טענה כזאת

תומר רוזנר:  הטענה היא, מה שאנחנו מבקשים לדעת זה מה הן פעולות האכיפה שנעשות היום

תומר רוזנר:  פעולות האכיפה שאתה אומר זה הרתעה בנוכחות באזורים

יעקב אשר: נוכחות, בדיקות פתע

יעקב אשר:  זה לא ישתנה

לירון אדלר-מינקה: כי לא היה להם צורך, אולי לא היה לכם צורך לאכוף אחרי 23:00 אם לא ראיתם עבירות על זה

אייל פורטר: ברור, העניין הוא שהצעת החוק - - -      

יעקב אשר: לא היו עבירות כי אנשים שומרי חוק

יעקב אשר:  גם עכשיו לא יהיו עבירות כי החוק יאפשר להם רק בתנאים מסוימים, זה הכול

אייל פורטר: כן, אבל במרכזי הבילוי שלנו זה יחייב אותנו עכשיו לבדוק

אייל פורטר:  הצעת החוק תגרום לזה שהרבה מאוד עסקים שנמצאים בתוך אזורי הבילוי ייפתחו וימכרו יין

תומר רוזנר: טענה מופרכת

אייל פורטר: למה?     

תומר רוזנר: זו טענה מופרכת

אייל פורטר: היא מופרכת?     

תומר רוזנר: בהחלט

תומר רוזנר:  א' אנשים לא יפתחו

תומר רוזנר:  קודם כול, על איזה נתונים אדוני מבסס את טענתו – לא שמענו

תומר רוזנר:  זאת הערכה

אייל פורטר: זאת לא הערכה, זה מה שקורה בפועל

תומר רוזנר: מה קורה בפועל?     

אייל פורטר: קודם כול אני גם לא יודע איך אפשר לעשות את ההפרדה למתחת ל-250 מ"ר ומעל ל-250 מ"ר

אייל פורטר:  אבל, ניחא, בהנחה שכן

תומר רוזנר: יש רישיון עסק, כתוב שם

אייל פורטר: לא, רישיון עסק זה ב-62

אייל פורטר:  אנחנו מדברים על 800 מ"ר, לא על פחות

אייל פורטר:  תהיה אפליה בין מי שיש לו 220 למי שיש לו 250

תומר רוזנר: גם ההצעה שלך של 800 תהיה אפליה בין 720 ו-820

אייל פורטר: לא, ההצעה שלי מצויה בחוק

אייל פורטר:  בחוק יש צו רישוי עסקים, ששם נקבע 800 מ"ר

תומר רוזנר: אז אם יש אפליה אז יש אפליה

רועי הראל: אבל למה גודל החנות הוא זה שיקבע? חנות של משקאות ויינות שנמצאת ליד סופר, הוא מוכר והוא לא; הוא יגיד לך למה

רועי הראל:  חנות מובהקת שאנשים קונים אצלה - - -     

יעקב אשר: כי החוק מדבר על כך שאנחנו מאפשרים - - -     

רועי הראל: שהחוק יהיה גם קצת עם אחידות, ועם משהו שמסתכל - - -     

יעקב אשר: לא, יש היגיון בחקיקה

יעקב אשר:  החקיקה מדברת, אחד התנאים שאנחנו מדברים עליהם, שיש פה גם, אני חושב, לטעמי, גם לעשות את התנאי של הסכום

יעקב אשר:  ותכף אני אגיד לך גם איך לעשות את זה

יעקב אשר:  מקודם סיפרת שהקופה לא מקבלת אז גם פה אפשר לעשות משהו בדבר הזה, ככל שאני יועץ מחשוב

יעקב אשר:  אבל אני אומר יותר מזה, שברור שצריך לעשות את ההגדרה שמדובר כאן על חנויות שהן לא חנויות לממכר משקאות ויינות בלבד, אלא הן חנויות שבהן אנשים - - -     

תומר רוזנר: זאת לא המטרה

תומר רוזנר:  המטרה היא - - -     

יעקב אשר: מטרת החוק היא חלק מקנייה משפחתית, שבה אתה מדבר על משהו מאוד בסיסי

משה רוט: חוץ מזה, האכיפה לא אמורה לקבוע את מהלך החוק

משה רוט:  הזנב מנענע את הפרה

משה רוט:  כאילו אנחנו הולכים עכשיו להתאים את כל החוקים לאיך המשטרה יודעת לעשות אכיפה

משה רוט:  נו באמת, זה לא רציני

יעקב אשר: האכיפה היא חשובה מאוד

תומר רוזנר: שאלה חשובה

משה רוט: אבל לא על זה מתבסס העניין

יעקב אשר: אבל אני בא ואומר, ואנחנו לא על זה נתבסס אבל אנחנו צריכים לדאוג שתהיה אכיפה

יעקב אשר:  אבל אני חושב שאין שום פגיעה באכיפה, מעבר לכך שזה גודל, יותר מקומות – בסדר

אייל פורטר: הנטל יהיה משמעותי - - -     

משה רוט: גם המדינה גדלה

אייל פורטר: גדול מאוד עבורנו

יעקב אשר: אז בואו נגיד ש-50% מהפאבים ונעשה 50% מזה

יעקב אשר:  נו באמת, מה? מה זה נטל משמעותי, המדינה גם גדלה

יעקב אשר:  גם המשטרה גדלה

יעקב אשר:  בואו

יעקב אשר:  תשנו זה, תתנו אפשרויות אכיפה

תומר רוזנר: אפשרויות אכיפה קיימות בצורה מאוד רחבה, אגב

תומר רוזנר:  בחוק הקיים יש אפשרויות אכיפה, ואנחנו נשמח לקבל נתונים על מתי השתמשתם בסמכויות האלה

תומר רוזנר:  למשל, סגירה לאלתר של עסק כזה שמפר את החוק

תומר רוזנר:  אם השתמשתם בזה, כמה השתמשתם בזה בחמש השנים האחרונות

משה רוט: להיפך, ככל שהאיסור הוא יותר קטן האכיפה יותר קלה

משה רוט:  לו לא היה החוק הזה, זאת אומרת, ככל שאנחנו - - -     

תומר רוזנר: יש סמכות להשתמש - - -     

משה רוט: להיפך

תומר רוזנר: אם בכל מקום הסמכויות קיימות גם לרשות המקומית ולנותני האישור, כמו המשטרה, להורות את סגירת העסק לאלתר, וגם הסמכות, כמובן, מכיוון שזאת הפרה של תנאי רישיון העסק, אפשר גם לפעול לשלילת רישיון העסק או להתלייתו

תומר רוזנר:  אז אנחנו נשמח לשמוע

אייל פורטר: אין לנו, אנחנו לא נותני אישור במרכולים ובחנויות מתחת ל-800 מ"ר

תומר רוזנר: יש לך סמכות לסגור

לירון אדלר-מינקה: יש לך סמכות מיוחדת לקצין משטרה

אייל פורטר: כן, נכון, נכון

אייל פורטר:  אבל, עוד פעם, זה קצת יותר מורכב ממה שאנחנו מכירים בחוק הרגיל

יעקב אשר: החיים מורכבים

אייל פורטר: נכון, אף אחד לא אמר שקל

אייל פורטר:  אנחנו לא נמצאים, תראו, כשאנחנו מדברים על רישוי עסקים המשטרה מתמקדת במקומות שהיא נמצאת בהם בפלוס, בצו רישוי עסקים

אייל פורטר:  אנחנו בקשר עם בעלי עסקים

אייל פורטר:  אנחנו איתם כמעט יום-יום, האנשים שלנו בשטח מלווים אותם, עוזרים להם - - -     

יעקב אשר: במצב של היום?     

אייל פורטר: במצב של היום

יעקב אשר: שאין הגדרה

יעקב אשר:  שלכולם אסור

אייל פורטר: לא, לא, לא

אייל פורטר:  רק לאלה שיש הגדרה

אייל פורטר:  מעל 800 מ"ר

תומר רוזנר: מה אתם עושים עם חנויות שמתחת ל-800 מ"ר?     

אייל פורטר: אנחנו אפילו עושים כנסים לאנשים

תומר רוזנר: שנייה, שנייה

תומר רוזנר:  לגבי מתחת ל-800 מ"ר אתם לא נותני אישור, נכון?     

אייל פורטר: אנחנו לא נותני אישור

תומר רוזנר: יפה, אבל הן גם חנויות שאסור להן למכור

תומר רוזנר:  אלה החנויות שלדעתי מטרידות אתכם יותר בדרך כלל

תומר רוזנר:  אני לא מדבר על כל מקומות הבילוי בארץ, אני לא מספיק מכיר

תומר רוזנר:  ברוב המקומות שאני מכיר אין חנויות שהן מעל 800 מ"ר ליד מרכזי בילוי

תומר רוזנר:  מדובר בחנויות יותר קטנות - -     

אייל פורטר: נכון

תומר רוזנר: - - שאתם לא נותני אישור בהן

תומר רוזנר:  מה אתם עושים שם?     

אייל פורטר: אז הסברתי

אייל פורטר:  בחנויות, קודם כל, החנויות האלה סגורות אז אין לנו בעיה עם זה

תומר רוזנר: לא, הן לא סגורות

תומר רוזנר:  "am:pm" בעיר פתוח

אייל פורטר: "am:pm" – אנחנו נמצאים שם

יעקב אשר: יפה, אז תמשיכו להיות

אייל פורטר: בודקים

יעקב אשר: תמשיכו להיות ותבדקו

יעקב אשר:  ואתם תבדקו לפי החוק שאנחנו נגדיר כאן

יעקב אשר:  ואם נגדיר את זה כ-300 מ"ר, אז אם תהיה חנות של "am:pm" או כל אחד אחר, לא רוצה לעשות פרסומת לאף חברה, שהיא 100 מ"ר, אז היא לא תהיה בעניין

יעקב אשר:  ואם כן, היא תהיה תחת פיקוח

יעקב אשר:  יהיה מסלול פיקוח שלכם שבאותם כלים שאתם עושים היום תעשו גם הלאה

יעקב אשר:  אף אחד לא מונע

יעקב אשר:  הפוך

יעקב אשר:  אנחנו רק באים ואומרים, בואו, תקשיבו, אנחנו לא משנים פה סדרי עולם

רועי הראל: בואו נתחיל, הרי, המתווה הזה זה מתווה שהוסכם בהצעת החוק שאדוני הגיש בכנסת הקודמת

יעקב אשר: נכון

רועי הראל: הייתה בהסכמה איתנו

רועי הראל:  המתווה של 800 מ"ר, בשעה 01:00, בימי - - -     

יעקב אשר: לא, לא

יעקב אשר:  החוק לא אומר 800 מ"ר

תומר רוזנר: הוא אומר שהוא הגיע אתכם להסכמה

יעקב אשר: היו הסכמות

רועי הראל: היו הסכמות

רועי הראל:  דרך אגב, גם ועדת השרים לחקיקה בזמנו אישרה

יעקב אשר: אנחנו לא נלך ב–, אנחנו יודעים לדבר

רועי הראל: והמנגנון שהוצע פה, לא על ידנו, אבל קיבלנו אותו בשיח של יועץ השר עם - - -     

יעקב אשר: המנגנון הזה שאתה מדבר עליו, שהסכימו עליו

רועי הראל: לא, אני אומר, המנגנון של התוספת שלא טעון תיקון חקיקה אלא טעון צו של השר, ויכול להיות מאושר בוועדה

רועי הראל:  אפשר להתחיל, בואו נראה

רועי הראל:  יכול להיות שנגיד שאין שום בעיה ומניעה

רועי הראל:  הרי, בסוף, הקנייה היא קנייה משפחתית, היא לא רק משפחתית

רועי הראל:  אני לא יכול להגיד לאחד כן, אתה נער בן 19 לא תקנה, ואתה לא תקנה

תומר רוזנר: לפי סכום

יעקב אשר: לא, דיברנו על סכום

יעקב אשר:  משפחתית, אני לא מתכוון לזה

רועי הראל: זה משהו שאנחנו לא יודעים, איך להתחיל להסתכל על חשבוניות ולכמת את זה

יעקב אשר: ומה, רגע, איך אתה מסתכל היום? על מה אתה מסתכל היום?     

אייל פורטר: היום אני לא מסתכל על סכום, אני רואה מכירה – כן או לא

רועי הראל: קנה אלכוהול

אייל פורטר: קנה אלכוהול – כן או לא

תומר רוזנר: איך אתה יודע, מתי, אני שואל שוב - - -     

רועי הראל: יוצא עם בקבוק אלכוהול

יעקב אשר: יפה, אז תבקש שיראה לך את החשבונית, וזה הכול

תומר רוזנר: לא, אבל את זה גם אפשר לסדר בקופה

יעקב אשר: אגב, אפשר גם בקופה לעשות את זה, להגדיר שלא תיתן בהגבלה מסוימת

אייל פורטר: מה שיקרה זה שגם ה-"am:pm" יתחילו למכור יין אחרי שעות המכירה, אחרי השעות, זה באמת יהיה לנו מורכב

אייל פורטר:  ואז עוד פעם יתחילו לצרוך אלכוהול מתוך ה"am:pm"

תומר רוזנר: שוב, אדוני היקר, שאלתי אותך בכמה מקרים

תומר רוזנר:  היום לכל החנויות אסור למכור, ובכמה מקרים ו/או תפסתם ו/או מצאתם ו/או רשמתם ביומן האירועים של התחנה, שראיתם אנשים יוצאים עם אלכוהול בשעה מעבר ל-23:00, ומה עשיתם בעניין?     

אייל פורטר: מספר אני לא יודע להגיד לך

אייל פורטר:  אני כן יודע להגיד לך שיש הרבה מקרים כאלה, ואנחנו, את בעל העסק או מזמנים לשימוע, תלוי מה המקרה

אייל פורטר:  אנחנו מזמנים לשימוע, יכולים לסגור את בית העסק

תומר רוזנר: יכולים אני מבין

תומר רוזנר:  מתי עשיתם את זה? אני שואל מתי הפעלתם את סמכויותיכם

תומר רוזנר:  יש לכם סמכות להטיל קנס מאוד גבוה

יעקב אשר: כמה קנסות הטלתם בשנים האחרונות?     

תומר רוזנר: כמה קנסות הטלתם בחמש השנים האחרונות?     

אייל פורטר: אני לא יודע להגיד את המספר

תומר רוזנר: אז תבדוק

תומר רוזנר:  יש לכם מערכת מאוד טובה, שאתם יכולים לבדוק

יעקב אשר: כן, רציתם לומר משהו?     

אייל פורטר: אין קנסות ברישוי עסקים

תומר רוזנר: בוודאי שיש

לירון אדלר-מינקה: את זה יש

אייל פורטר: על המערכות עדיין, אני מתנצל, זה עבר מזמן, אני יודע, אבל אין קנסות

תומר רוזנר: כנראה שזה לא מספיק חשוב

אייל פורטר: לא, לא, זה לא קשור רק לדבר הזה - - - בדיוק

תומר רוזנר: לא, לא

תומר רוזנר:  יש עבירת קנס

יעקב אשר: יש אפשרות לקנסות

יעקב אשר:  משרד הפנים, הרישוי, תגיד

יעקב אשר:  יש כן אפשרות לקנסות

שחר פרלמוטר: על מי שמפר את איסור מכירת משקאות משכרים בין 23:00 ל-06:00 – אפשר להטיל קנס בסך 4,000 שקלים

יעקב אשר: קנס אחד כזה שאתה עושה והחנות הזאת לא חוזרת לעצמה

יעקב אשר:  תאמין לי, הוא לא יפתח את החנות בשביל להרוויח או להפסיד 4,000

יעקב אשר:  זו שאלה של אכיפה

יעקב אשר:  מה שאתם בעצם אומרים לי זה שאולי תכניס בחקיקה שהמשטרה תתחיל לאכוף את זה ותמשמש בסמכויותיה להשתמש גם בקנסות

יעקב אשר:  כי האכיפה פה אכיפה הרתעתית, היא לא אכיפה ברישוי עצמו

יעקב אשר:  הרישוי הוא עוד עונש

יעקב אשר:  ולכן, אני מציע –, רגע, רצית לומר משהו?     

לילך דחוח: לילך דחוח, "שופרסל"

לילך דחוח:  האמת היא שהתלבטתי אם להגיע לדיון הזה, רק בגלל שלאה התעקשה באתי

לילך דחוח:  על פניו אנחנו די אדישים לעניין

לילך דחוח:  זאת אומרת, זאת ההחלטה אז אנחנו נעמוד בהחלטה

לילך דחוח:  אבל, ככל שהבנתי שהדיון - - -     

תומר רוזנר: רגע, שאלה רק לפני שאת אומרת את דברייך – ההצעה שעלתה פה בנושא שאפשר להגביל בקופה, אני מבין שהיא אפשרות מיחשובית קיימת מבחינתכם?     

לילך דחוח: אפשר להגביל בקופה ברמת ברקוד

לילך דחוח:  זאת אומרת, אנחנו יכולים, ואני מניחה שלא רק אנחנו

לילך דחוח:  יש לנו מערכות מחשוב די משוכללות, ועשיתי מה שנקרא שיעורי בית לפני כן

לילך דחוח:  להגדיר יינות ולהחריג יינות אפשר לעשות, אין בעיה

תומר רוזנר: לא, לומר רק מי שקונה מעל X

לילך דחוח: זה קצת יותר מורכב

תומר רוזנר: לא, אבל אתם עושים מבצעים כאלה

לילך דחוח: כן, אבל עושים מבצעים כאלו זה קל, כי אתה יכול להגדיר מבצע עבור כל פריט ופריט למשהו

לילך דחוח:  לעשות את זה כסך מאחוז קנייה – זה יותר מורכב

תומר רוזנר: לא, לא מאחוז קנייה

תומר רוזנר:  הברקודים האלה אפשר לקנות רק כחלק

לילך דחוח: אני רק אגיד לך משהו

לילך דחוח:  לדעתי, אין בזה צורך

לילך דחוח:  אפשר בדברים מאוד פשוטים

לילך דחוח:  צריך לעשות את זה פשוט

לילך דחוח:  כלל פשוט הוא אפשרי, אבל כשמתחילים לסבך את העניינים זה יותר מורכב

לילך דחוח:  אני רק אגיד שלהחריג את זה ברמת ימים זה כמעט בלתי אפשרי

לילך דחוח:  זאת אומרת, זה פיתוח מאוד מורכב, זה מצריך כל הזמן התעסקות של המערכות

יעקב אשר: לא, אבל הם אמרו שגם כיום זה קיים ככה

לילך דחוח: מה?     

יעקב אשר: זה גם החרגה של ימים

לילך דחוח: אין החרגה של ימים

תומר רוזנר: לא, כל השבוע

לילך דחוח: לא, לא, לא

לילך דחוח:  היום ההחרגה הקיימת היא בכל ימות השבוע, עד 23:00

לילך דחוח:  ולכן כאן אני מבקשת מכם, כי בסוף אתם מייצרים פה כלל ואנחנו רוצים לעמוד בהוראות החוק, תייצרו פה משהו שאפשר ליישם אותו

לילך דחוח:  לא משהו שמייצר מורכבות מאוד גדולה

לילך דחוח:  ולהחריג את זה רק לימים – זה מורכבות, כי מתישהו ייפול שראש השנה הוא ביום שלישי, ואני אצטרך עכשיו חד פעמי לפתוח את זה גם ביום שני או אולי ביום ראשון, וזה יהיה בלבול

לילך דחוח:       אני אומרת משהו מאוד פשוט

לילך דחוח:  בסוף, יש כאן רציונל

לילך דחוח:  שוב, אני לא מחווה את דעתי לגבי אם הוא טוב חברתית או לא טוב חברתית

לילך דחוח:  אני רוצה לעמוד בהוראות החוק

לילך דחוח:  יש רציונל לאפשר מה שנקרא יינות בקנייה משפחתית

לילך דחוח:  כפי שאתם סבורים שאדם לא מגיע לחנות גדולה, בסדר? יש לה הגדרה בחוק המזון לחנות גדולה; היא צריכה למכור ירקות, פירות, מוצרי חלב

לילך דחוח:  זאת אומרת, היא לא סתם חנות של 250 מ"ר

לילך דחוח:  כפי שאדם לא מגיע סתם לחנות כזו רק כדי להשתכר, הוא לא יגיע גם ביום שלישי - - -     

יעקב אשר: לכם יש גם חנויות של 250 מ"ר

לילך דחוח: יש לנו קרוב ל-100 חנויות מתחת ל-250 מ"ר

לילך דחוח:  אותן אנחנו יודעים להחריג כי זה רשת

לילך דחוח:  אצלנו זאת רשת

לילך דחוח:  אצל הרוב

יעקב אשר: יש לך גם מ-250 עד 800

לילך דחוח: נכון

יעקב אשר: זה בדרך כלל השכונתיות, אלה שמשרתות את הציבור הפחות ממונע, נקרא לזה

לילך דחוח: נכון, גם שם נעשות קניות לפני, אגב

יעקב אשר: כמה יש לכם? בשליפה

לילך דחוח: בין 250 ל-800?     

יעקב אשר: כן

לילך דחוח: אני לא יודעת

תומר רוזנר: בערך, בסדר גודל

לילך דחוח: אני לא באמת יודעת, אני יכולה לבדוק את זה

תומר רוזנר: וכמה מעל 800? זו גם שאלה

לילך דחוח: יש

לילך דחוח:  זאת אומרת, יש

תומר רוזנר: ברור שיש, אנחנו שואלים בסדרי גודל כמה מדובר

לילך דחוח: אני לא יודעת להגיד בדיוק כמה

לילך דחוח:  אני יכולה לברר, אבל אני לא יודעת

יעקב אשר: רגע, אתם נתתם, המשרד לביטחון לאומי, מה הנתון שלכם לגבי כמות החנויות מעל 800?     

רועי הראל: 900 בערך

רועי הראל:  כ-900

יעקב אשר: 900 חנויות

לילך דחוח: לא, אבל תומר, 900 זה לא בהכרח חנות גדולה כהגדרתה בחוק המזון

תומר רוזנר: בוודאי שלא

לילך דחוח: היא יכולה, זאת אומרת, זה לא מרכול שמוכר ירקות, פירות

תומר רוזנר: לא, בוודאי

יעקב אשר: 900 יכול להיות שזה גם חנויות בגדים?     

לילך דחוח: 900 יכול להיות חנות של רק יינות

קריאה: זה בערך 500 רק מזון

יעקב אשר: 500 זה מוצרי מזון

לילך דחוח: ואגב, כבוד יושב-הראש, בחנויות מזון גדולות, מה שנקרא כאן חנות גדולה כהגדרתה בחוק המזון, לכל הרשתות הגדולות, כאן אנחנו מדברים על חנות גדולה, יש, הקופות יודעות באופן אוטומטי לעצור אחרי 23:00

לילך דחוח:  זאת אומרת, הפיקוח של המשטרה אחרי 23:00 בחנויות גדולות שהן מרכול הוא יחסית קל

יעקב אשר: הוא קל, נכון

לילך דחוח: ולכן, שם לא באמת האכיפה - - -     

יעקב אשר: ויש מקומות שקצת יותר קשה

לילך דחוח: נכון, אז אני אומרת שגם את תגדירו שזה יהיה - - -     

קריאה: אבל, זו בדיוק הנקודה

לילך דחוח: גם אם תגדירו שזה יהיה עד 01:00, זאת אותה אכיפה עבורנו, עבור חנות גדולה

יעקב אשר: כן, אבל את אומרת דבר אחד שהוא נכון גם לחנות גדולה וגם לחנות בינונית, נקרא לזה

יעקב אשר:  אני קורא ל-250 חנות בינונית

יעקב אשר:  אני קורא לזה, לא החוק, אני

יעקב אשר:  אולי נעשה הגדרה חדשה

יעקב אשר:  אבל, את אומרת דבר אחד; אל תעשו את ההבדל בין הימים, ופה השאלה

משה רוט: עדיין, באופן יחסי - - -     

יעקב אשר: לא, שעות, אין להם בעיה לעשות עד 01:00

לילך דחוח: שעות אין בעיה

יעקב אשר: אם זה 23:00 או 01:00

משה רוט: תרשה לי להוסיף מילה

לילך דחוח: ימים זה מאוד-מאוד מורכב לרשת שפועלת באופן טכנולוגי

לילך דחוח:  תחשבו, זה רשתות גדולות עם הרבה מאוד סניפים

לילך דחוח:  זה לא יכול לעבוד ככה

יעקב אשר: לא, אבל אני שואל אם הבעיה היא רק ערבי חגים וזה, או שנגיד אם מחליטים על רביעי-חמישי עד 01:00, אז זה הוראה מחשובית

רועי הראל: גם שעות הפתיחה שלכם משתנות בחמישי וערבי חגים

לילך דחוח: בסדר, אבל יש תפעולי ופה אתה מדבר על משהו טכנולוגי

לילך דחוח:  ובטכנולוגי זה יותר מורכב

לילך דחוח:  לעשות את זה רק ברביעי-חמישי, ואני אומרת עוד פעם - - -     

יעקב אשר: בסדר, בערבי חג יהיה פחות זה

יעקב אשר:  אוקיי

משה רוט: 12 ימי ערבי חג יש

לילך דחוח: ועדיין זה מורכב מאוד

משה רוט: אני מסכים, אני רק אומר דבר אחד

קריאה: איך אמר יושב-הראש? החיים מורכבים

קריאה:  גם לנו זה מורכב

יעקב אשר: מישהו הבטיח לכם את החיים הכי קלים בעולם?     

לילך דחוח: אני רוצה להגיד משהו, כבוד יושב-הראש

משה רוט: זה בכלל לא הנקודה

משה רוט:  סליחה, המחוקק ואוכף החוק, לא אמורים להיות להם חיים נוחים

משה רוט:  להיפך, אנחנו עובדים בשביל האזרחים

תומר רוזנר: לא, לא, אבל יש פה שאלה שאני חושב שהמשטרה לא מעלה אותה אבל היא שאלה שצריך לחשוב עליה

תומר רוזנר:  היום, לגבי חנויות שהן מעל 800 מ"ר יש למשטרה סמכות

תומר רוזנר:  ולכן, במסגרת הבדיקה שהיא עושה, אני מניח שבמסגרת הבדיקה שהיא עושה במסגרת אישורה לרישוי העסק, היא בודקת אם באמת הוא הכניס במחשוב שלו את הדבר הזה

יעקב אשר: כן או לא?     

משה רוט: גם לא רלוונטי

יעקב אשר: רגע, דקה, הרב רוט

יעקב אשר:  אני חושב שאם אתה היית אולי קצין משטרה זה היה קורה ככה

יעקב אשר:  לדעתי, כשבודקים את העסק אף אחד לא בודק אם יש להם את התוכנה הזאת שעוצרת את זה ב-23:00

אייל פורטר: אנחנו לא בודקים אם יש להם את התוכנה או לא

יעקב אשר: הבנתי

אייל פורטר: קודם כל, אין לנו סמכות לבדוק את זה

אייל פורטר:  אין לנו סמכות בחוק לבדוק את התוכנה

אייל פורטר:  אני פועל רק מכוח סמכות חוק

אייל פורטר:  אבל, אני כן יכול לבדוק, תראו, חנויות מעל 800 אלה חנויות שבאמת הן שומרי חוק ולא מסתבכים

יעקב אשר: בקיצור, אני לא צריך משטרה במקום ששומר חוק, אני צריך משטרה במקום שהוא לא שומר חוק

יעקב אשר:  ידידיי, תעשו לי טובה

משה רוט: גם החנויות הקטנות שומרות חוק

רועי הראל: לא, אז אדוני, היא הנותנת

רועי הראל:  אז בואו נפתח, בואו נרחיב כרגע את - - -     

לילך דחוח: והיא הנותנת שאני שומרת חוק גם בימים ראשון, שני ושלישי, ולא רק ברביעי וחמישי

משה רוט: בחנויות הקטנות, איפה שאני גר, שומרי חוק

לילך דחוח: לא, הבעיה היא אמיתית

רועי הראל: לא, הבעיה היא לא החנות - - -     

משה רוט: אנחנו לא מחפשים להקל על ביטחון פנים, זה לא המטרה של החוק

רועי הראל: הבעיה היא לא החנות

משה רוט: להיפך, להקשות

רועי הראל: אני לא רוצה להוציא על כל הרחובות בשעות לילה מאוחרות

משה רוט: החוק לא אמור להקל ולא אמור להקשות

משה רוט:  אמור לעשות לטובת האזרח

קריאה: אנחנו לא רצינו לפרוץ את היישום

קריאה:  אנחנו פשוט מנהלים - - -      

תומר רוזנר: כן, אני רק רוצה לשאול את גברת דחוח

תומר רוזנר:  האם תוכלי לתת לנו לקראת הדיון הבא איזושהי רמה של פריסה מבחינת כמות החנויות שיש לכם

יעקב אשר: לא לדיון הבא

תומר רוזנר: או לקראת שבוע הבא

יעקב אשר: אני מבקש שמאחר ויש לך קשרים כל כך טובים עם לאה, מנהלת הוועדה שלנו, אז תדאגי לשלוח לה את זה ביום-יומיים קרובים, אם אפשר

יעקב אשר:  כי זה יכול לעזור לנו בהמשך הדיון

יעקב אשר:  ואני גם חושב שגם המשטרה, כדאי שתתנו לנו נתונים על האכיפה, שנראה את צורת האכיפה, איך היא קיימת היום, איפה צריך לתגבר

יעקב אשר:  יכול להיות שאנחנו צריכים להכניס בתוך החוק, לתת לכם כלים נוספים

יעקב אשר:  אני אשמח מאוד לתת לכם כלים נוספים

משה רוט: גם אם יש נתון שאומר כמה החוק הזה שינה את המציאות, את המצב

משה רוט:  לפני ואחרי החוק

משה רוט:  זה גם נתון חשוב

משה רוט:  כי לפעמים בונים - - -      

יעקב אשר: קשה מאוד לבדוק את זה

משה רוט: כן, אבל יש תאונות דרכים שאפשר לבדוק, לדוגמה?     

יעקב אשר: כן

משה רוט: הכי קל זה לעשות עוצר על כל המדינה משעה 23:00 וזהו

משה רוט:  נו, באמת, לא מחפשים את זה

תומר רוזנר: לאו דווקא תאונות דרכים

תומר רוזנר:  גם אם עושים בדיקות שכרות

יעקב אשר: יש עוד הערות שלכם? אני אגיד לכם כבר את התבנית

משה רוט: למשטרה יש נתונים מדויקים על הדבר הזה

תומר רוזנר: על בדיקות שכרות?     

משה רוט: גם על בדיקות שכרות

משה רוט:  הכול נכנס לדוחות המשטרה

יעקב אשר: לא, אבל שכרות יכולה לבוא גם ממקומות אחרים

משה רוט: אבל אם לא עשינו שום שינוי, אם אין לפני ואחרי

יעקב אשר: אייל אמר גם שהאלמנט הזה של לצאת החוצה הוא לא רק האלמנט של השכרות, הוא גם הבקבוקים

יעקב אשר:  שזו תופעה בפני עצמה

יעקב אשר:  ולכן, חשוב באמת לדעת, אם יש לכם נתונים אני מבקש שתשלחו לנו אותם

תומר רוזנר: אז אני רק אשלים עם גברת דחוח

תומר רוזנר:  לגבי, אם אתם יכולים לתת את הנתונים, זה לא שאנחנו יכולים לחייב אתכם כמובן, כי זה נתונים מסחריים שלכם, לגבי חנויות שיש לכם מעל 800 מ"ר או מעל 250 מ"ר, איפה הן נמצאות בדרך כלל, האם זה שכונתי

תומר רוזנר:  המאפיינים באופן כללי, לא ברמה של לפרט כל חנות, כמובן

תומר רוזנר:  מתי הן פתוחות עד מאוחר, האם זה בדרך כלל רק בערבי חגים וזה

תומר רוזנר:  נתונים כללים שאתם יכולים לתת, כמובן בכפוף

יעקב אשר: אגב, אני רוצה לומר שחלק גדול מהחנויות שהן קטנות הן לא פותחות, ולא יפתחו בגלל האפשרות ליין ולא לוויסקי ולא לבירה או דברים מהסוג הזה

יעקב אשר:  כמה אנשים כבר באים וקונים את היין כיין בשעות האלה

יעקב אשר:  זה לא, אנחנו יודעים את זה טוב מאוד

יעקב אשר:  זה חלק מהחיים, הרכישה הזאת

יעקב אשר:       תראו, אני אגיד לכם את סדרי הדברים מבחינתי

יעקב אשר:  אני לא אצביע היום על החוק

יעקב אשר:  אנחנו גם נקיים שיח

יעקב אשר:  אני אגיד נקודות ותזכירו לי אם יש דברים שאני שוכח

יעקב אשר:  נקודות שאנחנו צריכים לדון בהן; אחד, אני אתחיל דווקא מהוויתור שלי כמציע החוק, לא ויתור, אני חושב שהוא גם דבר נכון – אני לא חושב שצריך להשאיר את זה פתוח עד 06:00

יעקב אשר:  זאת אומרת, מישהו שבא לחפש לקנות יין הוא לא בדיוק נזכר בקידוש של ראש השנה

יעקב אשר:  כי אם הוא נזכר בקידוש של שבת בשעה 03:00 - - -     

לילך דחוח: שיחכה עד 07:00

יעקב אשר: כן, אז אני מבקש את סליחתו מראש, הוא יחכה עד 07:00 ויעשה את זה ביחד עם תפילת שחרית

יעקב אשר:  אנחנו מדברים על הצורך האנושי, הנורמלי, הרגיל, והרגלי הקנייה של הציבור הישראלי

יעקב אשר:  אנחנו כולנו אנשים וכולנו יודעים איך זה עובד היום

יעקב אשר:  משפחות היום בונות על קנייה אחת פעם בשבוע ויש לך את כל הדברים שאתה צריך לכל השבוע, כולל השבת, כמובן

יעקב אשר:  ולכן, אני חושב שאנחנו צריכים ללכת על חוק בכיוון של שעה 01:00 או 01:30

יעקב אשר:  נשארים בקופה עד מאוחר וכולי, אבל לא עד 06:00

יעקב אשר:  זה אחד

יעקב אשר:       דבר שני, אני חושב שההגדרה שקיימת כרגע בחוק, על 250 מ"ר, היא הגדרה נכונה מבחינתנו

יעקב אשר:  נעשה שיח

יעקב אשר:  אבל, אני חושב, תבדקו את עצמכם שוב

יעקב אשר:  זה לא קשור לאכיפה או לא אכיפה

יעקב אשר:  אכיפה צריכה להתקיים כך או אחרת

יעקב אשר:  אכיפה קיימת גם על קיוסק של 30 מ"ר

יעקב אשר:  ושם האכיפה צריכה להיות עוד יותר חזקה

יעקב אשר:  דבר נוסף הוא שנשקול להגדיר את זה בחוק, אני לא יודע איך להגדיר, שזו תהיה קנייה של מעל 300 שקלים שאינה רק יין

יעקב אשר:  זאת אומרת, לא יודע אם צריך להגביל את זה באחוזים, כן או לא

יעקב אשר:  תבדקו את זה משפטית איך אפשר להגדיר את זה

יעקב אשר:  איזה עוד נקודות היום לנו?     

משה רוט: ערבי חג וימות השבוע

יעקב אשר: וימות השבוע, אני חושב שצריך ללכת על רביעי-חמישי

משה רוט: אם אפשר, ואם אי אפשר, צריך לקחת בחשבון שרוב רובן של החנויות לא פתוחות בכלל

יעקב אשר: לא פתוחות בכלל ברביעי, לכן אני לא חושב שזה יזיז הרבה מאוד

יעקב אשר:  בסדר, אני מוכן להידברות על העניין הזה

יעקב אשר:  מחר אנחנו מדברים על הכול

יעקב אשר:  אבל, אני חושב שזה רביעי-חמישי

יעקב אשר:  וכמובן, המינימום זה חמישי, מבחינתי בעניין הזה

יעקב אשר:       יש עוד נקודות שעלו כאן ולא ציינו אותן? אוקיי, אם ככה אני מבקש גם מהמשרד לביטחון לאומי, אתה רוצה לומר משהו?     

אבישי לדאני: לא, לא

אבישי לדאני:  אנחנו נעשה את העבודה שלנו בתוך הבית ונביא לך

יעקב אשר: אז זהו, אז אני מבקש מהמשטרה שיעבירו את הנתונים תוך ממש יום-יומיים, להעביר את זה למנהלת הוועדה והיא תעביר את זה אלינו, לייעוץ המשפטי ולנו

יעקב אשר:  אני מבקש שתיעשה עבודת מטה

יעקב אשר:       ואני אומר עוד פעם, יש דברים שבהזדמנות זו שהחוק פתוח, יכול להיות שאנחנו יכולים לתת גם סמכויות נוספות או דברים אחרים שהיום אין לכם, או שיכולים לעזור לכם

יעקב אשר:  כגון הקנסות, אם כן נכון או לא נכון, שאפשר לתת

יעקב אשר:  למרות שמשרד הפנים אומר שכן

יעקב אשר:  אני רוצה להוציא חקיקה שהיא חקיקה הגיונית שהולכת עם המציאות

יעקב אשר:  וכמובן, כל משרד, יש משרד שהחיים שלו זה אכיפה

יעקב אשר:  הרתעה ואכיפה, מה לעשות? יש משרדים יותר קלים, ששם רק נותנים דברים לאנשים, ולא אוכפים

משה רוט: כבוד יושב-הראש, רק בעניין של סמכות, אז באמת החוק תהיה, מה נקרא חוק מושלם? שיש סמכות לשר הפנים להגמיש את העניין לדברים שצריך

יעקב אשר: בואו נראה קודם כל את הזה, אבל יכול להיות, אני אומר לנוסח, אולי לאפשר לשר הפנים איזשהו משהו, לשנות גודל או משהו

יעקב אשר:  התאמות כאלה ואחרות

יעקב אשר:  אם מחר משתנה איזושהי חקיקה בעניין של רישוי עסקים או משהו כזה, זה יכול להיות

משה רוט: כדי לתת לו את הגמישות

יעקב אשר: משרד הכלכלה כאן? מי נמצאת?     

תמר מירסקי: תמר מירסקי, הסוכנות לעסקים קטנים ובינוניים

תומר רוזנר: זה לא עוזר לנו

תומר רוזנר:  אנחנו רוצים לשאול לגבי, אתם אמונים על אכיפת חוק התחרות בענף המזון

תומר רוזנר:  אנחנו רוצים לדעת איפה אנחנו יכולים לקבל את הנתונים לגבי החנויות הגדולות, מה שנקרא, איך שהן מוגדרות בחוק ההוא, של מעל 250 מ"ר

תומר רוזנר:  האם יש נתונים, איפה הן פרוסות בדרך כלל

תומר רוזנר:  זה אמור להיות, הנתונים האלה אמורים להיות במשרד הכלכלה

תומר רוזנר:  כמה כאלה יש וכולי

תמר מירסקי: אני אבדוק, בסדר

יעקב אשר: לבדוק ואם אפשר לשלוח לנו את זה אנחנו נשמח

אבינועם ביר: אבינועם ביר, ייעוץ וחקיקה במשרד המשפטים

אבינועם ביר:  רק נעיר להערה האחרונה של חבר הכנסת לגבי האפשרות של שר הפנים לשנות את הגודל של החנות, פה בעצם הצעתה חוק מבקשת לקחת הגדרה מחוק אחר בכלל, מחוק שלא נמצא בסמכות שר הפנים אלא שר הכלכלה, לצורך העניין

אבינועם ביר:  ולכן, צריך לשים לב לנקודה הזו

אבינועם ביר:  אני אומר שזה בשונה מהצד - - -     

יעקב אשר: אני מעדיף, ואני אומר לך את האמת, התוספת הזאת של שר הפנים, הייתה תוספת כשרצו לקחת את החוק לכיוונים אחרים

יעקב אשר:  אם אנחנו נגדיר וניכנס לרזולוציות בהגדרות, ונגיע להסכמות על הדבר הזה, אני חושב שהחלק הזה כבר יהיה פחות חשוב

משה רוט: ייתכן, בהחלט

משה רוט:  רק הדיון אם כדאי להכניס את הבירות לכיוון הזה או לכיוון הזה, כי נגיד שאנחנו נגיע למסקנה שיש את האפשרות או צורך להכניס גם בירה

משה רוט:  אז עוד פעם, תפסת מרובה לא תפסת

אבינועם ביר: נקטעתי באמצע המשפט

אבינועם ביר:  האמירה הייתה שהדוגמאות והאמירות של המשטרה והמשרד לביטחון לאומי היו מעולמות רישוי עסקים

אבינועם ביר:  וצו רישוי עסקים, ה-800 מ"ר, זה לא משהו שהומצא, בניגוד לחנות גדולה שלא נמצאת בחוק רישוי עסקים

אבינועם ביר:  ולכן, שוב, כשעושים את אותם טיובים, כמו ששחר הציע למשל את האפשרות לייצר הגדרה בתוך החוק, אז צריך לקחת את הנקודה הזאת בחשבון

תומר רוזנר: בסדר, זו הערה טכנית

אבינועם ביר: הערה טכנית לגמרי

יעקב אשר: לייצר את ההגדרה שלהם

תומר רוזנר: לייצר הגדרה עצמאית, מה שנקרא

יעקב אשר: לא, גם כדי לתת להם סמכויות אכיפה

תומר רוזנר: יש להם, הן קיימות

יעקב אשר: גם לרישוי עסקים, לא רק בקנסות

יעקב אשר:  גם לשלילת רישיון העסק וכולי

יעקב אשר:  ככל שההרתעה יותר גדולה - - -     

תומר רוזנר: רגע, רגע, רגע

תומר רוזנר:  מה שאדוני מציע זה להפוך את המשטרה לנותן אישור, גם לגבי עסקים - - -     

יעקב אשר: לא המשטרה

יעקב אשר:  אם יש דוח שמשטרה יכולה, יכול משרד הפנים או עירייה, לא יודע מי עומד מול החנויות

תומר רוזנר: לגבי מה?     

יעקב אשר: אני אומר דבר אחד

יעקב אשר:  אני אומר עכשיו דבר מאוד כללי

משה רוט: להגמיש

יעקב אשר: אני אומר להגמיש את השימוש לאזרח אבל להקשיח את רמת ההרתעה והאכיפה

יעקב אשר:  אני יכול לתת כלים, אם זה למשטרה או אם זה לעירייה

אייל פורטר: אדוני יושב-הראש, אני יכול להוסיף משפט? בעסקים של 800 מ"ר אנחנו גם בודקים את בעל העסק והעבר הפלילי שלו

אייל פורטר:  והעסקים שאתם מציעים, אנחנו לא בודקים את האנשים האלה

תומר רוזנר: והוא עדיין מוכר אלכוהול בכל ימות השבוע עד 23:00

אייל פורטר: הוא עדיין מוכר, אבל עוד פעם - - -     

יעקב אשר: אז אני מציע, אני הולך לעשות לכם הצעת חוק שכל העסקים, מ-0 עד 800 יצטרכו את זה

יעקב אשר:  תביאו עוד פלוגה

יעקב אשר:  נו, בחייכם

אייל פורטר: אני מספר - - -     

יעקב אשר: לא, אתה מספר סיפור

שחר פרלמוטר: אבל, זה נכון גם היום

יעקב אשר: בדיוק

שחר פרלמוטר: זה קיים בחוק ואתם לא מרשים את כל סוגי העסקים האלה

אייל פורטר: אנחנו לא מרשים את כל סוגי העסקים, אבל אלה שמוכרים בלילה, פאבים - - -     

יעקב אשר: אבל אתה רגוע מאלה שיש לך את השליטה על ה-800

יעקב אשר:  גם אני הייתי רגוע אם הייתי אחראי רק עליהם

לילך דחוח: אייל, הם ממילא לא חנות גדולה

לילך דחוח:  הם לא חנות, כי הם לא מוכרים את מה שצריך

אייל פורטר: כי הם מצויים במקומות שקל לי ונוח לי וטוב לי לבדוק אותם

יעקב אשר: אבל אנחנו לא בתוכנית כבקשתך

יעקב אשר:  "קל לי, טוב לי, נוחות", זה

יעקב אשר:  זה לא עובד ככה

תומר רוזנר: זה לא כבקשתך

יעקב אשר: עכשיו אנחנו גם לא באנו לבקש סתם להקל על בעלי העסקים

יעקב אשר:  אנחנו באים להתאים את הדברים האלה לחיים של אנשים

יעקב אשר:  עכשיו, אני מודיע לך שיהיה הרבה יותר קל למשטרה לאכוף עבירות ביטחוניות ורכוש אם תעשה עוצר כל לילה מ-23:00 עד 06:00 בבוקר

יעקב אשר:  עוצר ברחובות

תומר רוזנר: די אן איי של כל התושבים

יעקב אשר: עוצר

יעקב אשר:  זה יהיה יותר נוח, זה יהיה יותר זה

יעקב אשר:  בואו, חבר'ה, אנחנו לא בזה

יעקב אשר:  אני מציע לעצור את הדיון כאן

יעקב אשר:  תעשו עבודת מטה בבית

יעקב אשר:  אני סומך עליכם

יעקב אשר:  אני אמרתי לכם את הכיוון שלנו

יעקב אשר:  אנחנו גם ננסה לגבש משהו איתכם ביחד

יעקב אשר:  אנחנו נביא נוסח לוועדה, שנקווה שיהיה בהסכמה

יעקב אשר:  ועכשיו, אחרי שאמרתי את כל זה, בני פרץ רוצה לדבר, הפעיל החברתי שלנו

בני פרץ: כבודו, פה מדברים על קניות לשבת קודש וכל הדברים האלה, לאנשים ביום שלישי, היות והיא אמרה גם אם ערב חג ייפול לך ביום שלישי ואז אתה צריך גם יום ראשון של קניות – את זה נשאיר בצד

יעקב אשר: נכון

בני פרץ: אבל כשאתה בא ומדבר על קידוש, יין לקידוש, כמו שהוא אומר, או יינות כאלה ביום שישי, למה אפליה? אדם מגיע, כדי שלא יגידו לי שאני גזען אז אני אומר שיש מרוקאים שבאים בערב שבת והם אוהבים ערק, אז הוא יבוא ב-23:02 ויגידו לו "ערק לא, היין כן, ומחר תבוא בבוקר בשביל לקנות ערק" - זו אפליה

בני פרץ:  אבל, אם אתה בא לעשות - - -     

יעקב אשר: אבל על הערק הוא לא יכול לעשות קידוש

בני פרץ: לא קידוש, יש גם - - -     

משה רוט: אני לא אמרתי את המילה קידוש, אגב

יעקב אשר: על הלילה, אמרתי על הלילה

יעקב אשר:  בבוקר גם החסידים רוצים

בני פרץ: רגע, ויש כאלה שרוצים יינות

בני פרץ:  אבל, פה, כבודו, אתה מדבר על קניות משפחתיות

בני פרץ:  קנייה משפחתית

בני פרץ:  קנייה משפחתית שאני מתכוון אליה זה אדם שבא לסופר, וסופרים כאלה גדולים, בא לקנות לשבת, בלי עין הרע, אני ראיתי עגלות

בני פרץ:  אני לא ראיתי סופרים, אפילו לא "אושר עד" אצלי בתלפיות, שהוא מעבר לשעה 23:00 בכלל אם הוא פותח, בשעה 22:00 מתחיל את הסגירה שלו

בני פרץ:  אבל, אם יש מקומות, כשאתה בא ואומר קנייה, אנשים קונים ירקות, קונים בשר - - -     

יעקב אשר: רגע, בני, בימי חמישי, לא רוצה להגיד שמות של מקומות, גם "אושר עד", גם אחרים, גם "שופרסל" - -      

בני פרץ: במקומות מסוימים

יעקב אשר: - - בסניפים כאלה ואחרים יש גם עד 24:00

בני פרץ: אני יודע במקומות מסוימים

יעקב אשר: ואז אתה מגיע לקופה ב-01:00

בני פרץ: אז על מה אני מדבר? לא על זה, אתה יכול לתת לו גם עד 02:00

בני פרץ:  אבל, כשאתה מדבר על קנייה, כשאדם בא לקנות בשר, ירקות - - -     

יעקב אשר: אתה אומר גם ערק

בני פרץ: וגם יכול לקחת ערק עם היין

בני פרץ:  למה שמחר הוא יחזור לזה?     

משה רוט: אני בעד

משה רוט:  אני באמת בעד

בני פרץ: שיקנה גם וודקה אם הוא רוצה, או ויסקי אם הוא רוצה

בני פרץ:  אבל, הוא בא לקנייה שאתה אומר "קנייה מ-X שצריכה לכלול דברים ספציפיים בתוכה"

בני פרץ:  הם מדברים לך על "am:pm"

בני פרץ:  אלה, לא יבוא בן אדם ויקנה שקית של שני מלפפונים או שתי עגבניות וייצא עם בקבוק יין או ויסקי

בני פרץ:  לא, על זה אפשר לעצור ולהגיד "לא, זה לא קנייה"

יעקב אשר: נכון, נכון

בני פרץ: כשאתה מדבר אתה מגדיר מה יש בתוך הקנייה, כשאתה אומר מה הסכומים

בני פרץ:  ומפה והלאה הוא יכול לקנות גם משקאות, כי הוא בעל משפחה, הוא רוצה להביא הביתה

יעקב אשר: טוב, בני, תודה רבה

משה רוט: דברים של טעם, תרתי משמע

יעקב אשר: אני רק רוצה להיצמד להצעת החוק

יעקב אשר:  ואם כבר נדבר על התוספת הרביעית, אז נשאיר בידי שר הפנים את האפשרות לטפל בערק

בני פרץ: גם הוודקה וגם הוויסקי

בני פרץ:  אולי האשכנזים שותים ויסקי, הוודקה – רוסים, והמרוקאים ערק

בני פרץ:  אבל, היום כולם שותים ערק, כי מצאו שזה בריא

יעקב אשר: טוב, אוקיי

יעקב אשר:  חברים, אנחנו מיצינו את הדיון עכשיו

יעקב אשר:  אני מבקש מהמשרדים הייעודיים שביקשנו; משטרה – מבקש את הממצאים שביקשנו, שתעבירו לנו ממש תוך יום-יומיים, אם אפשר

יעקב אשר:  גם משרד הפנים, וגם באדיבות "שופרסל", אם אפשר

תומר רוזנר: ומשרד הכלכלה

יעקב אשר: ומשרד הכלכלה, כמובן

רועי הראל: ייקח לנו יותר מיום-יומיים

יעקב אשר: הנתונים, רק הנתונים

יעקב אשר:  ארבעה ימים

יעקב אשר:  עד יום ראשון, בעזרת השם

יעקב אשר:  אוקיי, ואנחנו נעשה ישיבה נוספת, ואז נקווה שנוכל לברך גם על המוגמר וגם על היין

יעקב אשר:  תודה רבה, הישיבה נעולה